शिखा गोस्वामी ‘निहारिका’ की कहानी- कर्मक्षेत्र
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Shikha Goswami 'Niharika' - Karmakshetra
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
कर्मक्षेत्र
मोहन अपनी पत्नी और दो बच्चों के साथ शहर के फुटपाथ पर थका-हारा खड़ा था।
पिताजी की मृत्यु के बाद बड़े भाई से बहस होने के कारण गुस्से में घर छोड़कर निकल पड़ा था मोहन। उसके पास कपड़ों के थैले के अलावा पैसे भी नहीं थे। जो थे वे शहर आने में खर्च हो गए। तभी मोहन का 3 साल का बेटा भूख से रोने लगा, 5 बरस की बेटी भी भूख से व्याकुल हो रही थी। वहीं मोहन बेबसी से दोनों को देख रहा था।
यह सब नजारा सड़क के दूसरी ओर स्थित ढाबे का मालिक देख रहा था। उसने अपने एक नौकर से कहा- ‘छोटू, उन्हें बुलाकर लाओ और यहाँ उस टेबल पर बिठाओ।’ कुछ देर में मोहन का परिवार ढाबे पर बैठा था, उनके सामने खाना परोसा जा रहा था। तभी मोहन ढाबा मालिक से बोला - ‘पर मेरे पास इस खाने का पैसा अदा करने का भी रुपया नहीं है बाबा।’
वृद्ध ढाबा मालिक बोला, ‘बेटे तुम सबको अभी खाने की आवश्यकता है, खाओगे तो ताकत मिलेगी, जिससे कुछ काम कर पाओगे। जब कमाओगे तब मेरा बिल दे देना। मैं कहीं भागा नहीं जा रहा हूं, यहीं हूं। जब भी जरुरत पड़े बेझिझक आकर खाना खा लेना। कभी मैं भी तुम्हारी ही तरह यहां काम की तलाश में आया था, 4 दिन तक भूखा घूमता रहा फिर मजदूरी कर करके आज इस काबिल हुआ हूं कि तुम को खाना खिला सकूं। आराम से खाओ और हां सुनो, यहां से कुछ दूरी पर सरकारी भवन बन रहा है, वहां तुम्हें आसानी से काम भी मिल जायेगा और काम चलते तक सर पर छत भी।’
सबने पेटभर खाना खाया और मोहन बड़े प्रेम से ढाबा मालिक के पैर छूकर अपने कर्मक्षेत्र की ओर बढ़ गया।